– Husk å ringe meg før du forlater Fauske slik at jeg kan forklare deg veien. For da mister du dekningen, advarer han via fasttelefonen sin.

For hjemme på Stormo i Fauske kommune har han aldri hatt dekning på mobiltelefonen.

Ti dekningsfrie kilometer senere, gjennom tre lange tunneler og over en tydelig hjemmlaget bro finner vi ham.

Arnold Stormo og naboen har laget en hjemmelaget bro etter at den gamle hengebroen kollapset for noen år siden. Foto: Simon Piera Paulsen / NRK

Skog og mark

Arnold Stormo lever et liv nærmest isolert fra både kommunikasjon og medietilbud som vi andre tar som en selvfølge.

– Vi har jo nesten ingenting her, sier han før han rekker å hilse, mens han klatrer ut fra traktoren.

Likevel driver Stormo et postordrefirma her som selger bildeler.

Sola skinner mellom fjelltoppene og gir en kjølig forsmak på sommeren. Det er vår, og tid for vedsaging for Arnold.

Han er én av to innbyggere i bygda. Men litt lengre unna, på Tveråmo, bor det et par titalls mennesker i samme situasjon.

Helt uten mobildekning

Å ligge på sofaen og lese nettaviser, eller å scrolle nedover på Facebook er nemlig ikke noe alternativ for ham.

For i bygda Stormo lever 71-åringen et liv nærmest uten TV-kanaler, og helt uten bredbånd og mobildekning.

Arnold Stormo jobber fra hjemmekontoret på Fauske. Han må jobbe via fasttelefon og ISDN-nett. Foto: Simon Piera Paulsen / NRK

– Mobildekning har vi overhode ikke. Men hvis jeg går en halvtime rett opp fjellsiden har jeg mobildekning. Eller hvis jeg kjører en mil langs veien.

– Løsningen er fasttelefon, sier han.

Men helt uproblematisk er det ikke.

– Jeg går med en trådløs fasttelefon i lomma når jeg sager ved. Det er skummelt å jobbe utenfor rekkevidden på 100 meter i tilfelle det skulle skje en ulykke når man er alene, med for eksempel en motorsag eller traktor.

Ulykker langs veiene

Suveren dekning og bedre opplevelser, hevder Telenor. Det er ikke Arnold helt enig i. Foto: Simon Piera Paulsen / NRK

Selv har han vært heldig. Men med veien like ved opplever Stormo fra tid til annen skremmende episoder.

– Mange ganger har folk ringt på døra etter trafikkuhell i dalen, i panikk fordi dem ikke får mobilen til å fungere. De har sett lys fra husene, og kommet på døra i håp om å få låne en telefon for å ringe etter hjelp.

– Flere gang i året er det dyrepåkjørsler i området. Senest i fjor høst var det en ulykke med personskader.

Internett med sneglehastighet

Lynrask bredbånd kan han bare glemme.

– Internett har vi så vidt heller ikke. Vi har jo nett via ISDN, hvis du husker hva det er, men det er en historie for seg selv. Det koster forferdelig mye, og har elendig hastighet. En gang skulle en kunde sende meg et bilde av en bil-del. Det tok 41 minutter å åpne det.

– Det tar veldig lang tid å åpne en side. Det kan ta opptil tre minutter hvis du ikke får tidsavbrudd. Da er det bare å forsøke på nytt, sier Arnold Stormo og demonstrerer hvor lang tid det tar.

Det er heller ikke dekning for bredbånd via satellitt på grunn av de høye fjellene i området, uten utbygging av nye signalmottakere.

Prisen for nettet er ikke noe å skryte av.

– Jeg bruker om lag 50.000 kroner i året, forklarer han og leter opp noen skyhøye telefonregninger for å dokumentere det.

Arnold Stormo viser hvor tregt internett han har Du trenger javascript for å se video.

– Meget beklagelig

Ordføreren i Fauske kommune, Jørn Stene, mener at det er meget beklagelig at Telenor ikke er den samfunnsbyggeren som de tidligere var.

– De er blitt veldig kommersielle, teller abonnementer og regner ut hva som er regningssvarende før de investerer.

Kommunen har tidligere tatt dette opp med Telenor uten å få gjennomslag, forklarer Stene.

Dekningsdirektør i Telenor, Bjørn Amundsen. Foto: Solveig Svarstad / NRK

– Svaret vi fikk var at de ikke ser det regningssvarende økonomisk. Men vi skal nå sende et nytt brev til dem og påpeke utfordringen.

Forsvarer ikke utbygging

Telenors dekningsdirektør, Bjørn Amundsen, bekrefter ovenfor NRK at de ikke kan forsvare utbygging av mobilnett og bredbånd når det er snakk om så få innbyggere i området. Han understreker samtidig at de gjentatte ganger har diskutert temaet med rådmann og ordfører.

– Jeg husker ikke helt de eksakte kostnadene det var snakk om, men jeg mener det var omlag ti millioner kroner for hele veien til Sulitjelma, sier han.

Amundsen mener et samarbeide mellom Telenor, fylket og kommunen er på sin plass, og at dette har vært foreslått flere ganger.

– Det finnes også midler kommunen kan søke på gjennom Nasjonal kommunikasjonsmyndighet (NKOM). Deretter må de lyses ut på anbud.

– Mobildekning og bredbånd er viktig

Ordfører Jørn Stene mener at innbyggerne må kunne forvente både mobildekning og bredbånd.

Ordfører Jørn Stene (Felleslista) mener at innbyggere og næringsdrivende skal kunne forvente både mobildekning og bredbånd. Foto: Simon Piera Paulsen / NRK

– Mobildekningen er det aller viktigste. For det har også med sikkerhet å gjøre.

– Det skal også drives næringsvirksomhet i distriktene. Men da må man også legge til rette for det, for man er jo helt avhengig av en oppegående internettforbindelse.

Radioen slukkes

Radiokanaler har Arnold. Enn så lenge.

– Per i dag har vi FM-radio. Men vi blir fri for radiosignal den dagen FM-nettet slukker, for her har vi ikke DAB-dekning. Vi har lett rundt alle husene her, men ingen får inn DAB-signalene.

– Radio får vi jo også via TV-en, men jeg kan ikke ta den med meg når jeg skal ut for å arbeide.

I tillegg til radio via TV er NRK-kanalene de eneste bygda får inn.

– Det er ikke muligheter for parabol her. Vi har prøvd, og da fikk vi bare inn franske og tyske kanaler. Uten tekst, sier Stormo.

Driver postordre

For 39 år siden startet han forretningen Auto Deler AS i Bodø som solgte bildeler. Da han pensjonerte seg flyttet han tilbake til bygda og la ned virksomheten.

Men lengselen etter å drive firma gjorde at han gjenstartet forretningen for seks år siden, som postordre.

I 2014 leverte han 1800 pakker med bildeler fra hjemmekontoret sitt i Stormo.

– Det er for å ha noe å gjøre. En hobby. Det ville ikke vært lønnsomt å drive kommersielt med den internetthastigheten og kostnaden som jeg har.

Og kundene får bare tak i ham via fasttelefon.

Kundene har lært at det ikke nytter å sende meg SMS. Før jeg får dekning, og rekker å lese meldingene, har de jo fått tak i deler fra andre leverandører. Arnold Stormo, Auto Deler AS

Stormo bruker mye tid på å vedlikeholde både gården og utmark. Foto: Simon Piera Paulsen / NRK

Trives likevel

Til tross for utfordringene med kommunikasjonen og medietilbudene nyter han livet på landet.

– Å bo her har sine problemer, men jeg har en fantastisk bolig her på stedet og er vokst opp her. Jeg trives her i min pensjonisttilværelse.

– Her har jeg stillhet. Frihet. Alle mulighetene for aktiviteter uten å måtte gå på et treningsstudio. Jeg har gratis fysisk trening hver eneste dag både i skog og mark.

– I tillegg slipper jeg jo å sitte klistret foran mobiltelefonen hele dagen, og kan heller bruke dagene ute i skog og mark.

Finnes løsninger

Arnold Stormo håper at myndighetene tar ansvar og løser utfordringene for innbyggere ute i distrikene.

– Det er fullt mulig hvis de ulike etatene samarbeider mer. Da er det mulig å få både bredbånd og mobildekning.

– Tre hundre meter opp fjellsiden finnes det mobildekning. Der går det ann å sette opp en forsterker. Jeg skrev et brev til Telenor om at jeg er villig til å betale halvparten av hva det koster. For seks-syv år siden sa de at det ville koste omtrent 80.000 kroner, men at jeg likevel ikke kunne ta ut en slik løsning kommersielt.

Og bredbånd burde også være mulig å få til bygda, hevder han.

– Det er bredbånd i høyspentlinja som går gjennom dalen her. Men det er ikke anledning å få nett derfra verken som privatperson eller bedrift.